Thorkild Simonsen (S), 1998-04-21:
SF ønsker med beslutningsforslag
nr. B 24, at regeringen skal fremsætte forslag om ændring af den kommunale styrelseslov, sådan at en borgmester kan afsættes, hvis to tredjedele af kommunalbestyrelsens medlemmer mener, at borgmesteren har vist sig uegnet til at varetage funktionen som øverste administrative chef.
Efter de gældende regler kan en borgmester alene afsættes, hvis han eller hun groft eller gentagne gange vægrer sig ved at udføre sine opgaver.
Når der for borgmesteren som udgangspunkt gælder en regel om uafsættelighed i funktionsperioden, skyldes det - som forslagsstillerne også er inde på i bemærkningerne til forslaget - først og fremmest hensyn til ro og kontinuitet i den kommunale forvaltning.
Borgmesteren varetager nogle helt centrale funktioner i kommunestyret, og det er af stor betydning for effektiviteten i varetagelsen af disse funktioner, at der ikke i løbet af funktionsperioden kan opstå uro om borgmesterposten som sådan.
Dette gælder især i forbindelse med varetagelsen af den administrative ledelse.
Herudover er der også et hensyn til den enkelte borgmester, der indretter sine arbejdsmæssige forhold på at varetage dette fuldtidshverv for 4 år.
En adgang for et flertal på to tredjedele af kommunalbestyrelsens medlemmer til at kunne afsætte en borgmester vil indebære væsentlige ændringer i de vilkår, borgmesteren og kommunalbestyrelsen i dag arbejder under.
Den foreslåede afsættelsesadgang vil således kunne føre til konstant eller ofte opstået uro omkring varetagelse af borgmesterhvervet.
Afsættelsesadgang vil desuden kunne misbruges og anvendes som pression over for en borgmester, der er valgt på grundlag af en konstitueringsaftale mellem flere partier, som mange borgmestre i øvrigt er.
Der vil også i kommunalbestyrelsens funktionsperiode kunne opstå nye grupperinger, der kan danne grundlag for nye konstitueringsforhandlinger.
Når forslaget vil kunne medføre de her nævnte konsekvenser, skyldes det, at kommunalbestyrelsens afgørelse om afsættelse af en borgmester i realiteten ville blive en ren politisk afgørelse.
Det er godt nok i beslutningsforslaget angivet, at en borgmester alene skal kunne afsættes, når han eller hun har vist sig uegnet til at varetage funktionen som øverste administrative leder;
men de kommunale tilsynsmyndigheder vil have meget svært ved at efterprøve, om en borgmester er uegnet til at varetage lige nøjagtig denne vigtige del af opgaven.
Der kan altid være forskellig opfattelse af, om borgmesteren er egnet til at lede den kommunale administration, og forslaget om, at medlemmer af kommunalbestyrelsen skal kunne afsætte borgmesteren, vil derfor kunne anvendes som et rent politisk instrument - med de problemer, det måtte medføre i en lang række kommuner.
Det vil altså være forbundet med væsentlige problemer at gennemføre en så indgribende ændring af den kommunale styrelseslov som foreslået af SF her i dag.
Og efter regeringens opfattelse er der ikke på nuværende tidspunkt tilstrækkeligt grundlag for at ændre styrelsesloven på dette område.
Hvis der senere måtte opstå grundlag for måske også at ændre reglerne på det her område, vil regeringen imidlertid være meget villig til at drøfte spørgsmålet, men i første omgang med de kommunale organisationer, for deres mening skal høres i den sag. Derfor kan vi ikke støtte beslutningsforslaget, som det er fremsat af SF her.